ଟିସ୍କା ଚୋପ୍ରା

**ଟିସ୍କା ଚୋପ୍ରା** (ଜନ୍ମ: ୧ ନଭେମ୍ବର ୧୯୭୩) ଜଣେ ଭାରତୀୟ ଅଭିନେତ୍ରୀ, ଲେଖିକା ଓ ଚଳଚ୍ଚିତ୍ର ନିର୍ମାତ୍ରୀ, ଯିଏ ପ୍ରାଧାନତଃ ହିନ୍ଦୀ ଭାଷାରେ ନିର୍ମିତ ୪୫ରୁ ଅଧିକ ଫିଚର୍ ଫିଲ୍ମରେ ଅଭିନୟ କରିଛନ୍ତି ।

ତାଙ୍କ ସବୁଠାରୁ ପରିଚିତ ଚଳଚ୍ଚିତ୍ର “ତାରେ ଜମୀନ ପର୍” ଭାରତର ପକ୍ଷରୁ ଏକାଡେମି ପୁରସ୍କାର ପାଇଁ ଆଧିକାରିକ ପ୍ରବେଶ ଥିଲା। ଏହି ଚଳଚ୍ଚିତ୍ର ପାଇଁ ସେ ଫିଲ୍ମଫେୟାର ପୁରସ୍କାର ସହ ଅନ୍ୟାନ୍ୟ ଶ୍ରେଷ୍ଠ ପୁରସ୍କାରରେ ନାମାଙ୍କନ ଲାଭ କରିଥିଲେ। ତାଙ୍କ ଅନ୍ୟ ଏକ ଚଳଚ୍ଚିତ୍ର **“**କିସ୍ସା**”** ୨୦୧୩ ମସିହାରେ ଟୋରଣ୍ଟୋ ଆନ୍ତର୍ଜାତୀୟ ଚଳଚ୍ଚିତ୍ର ମହୋତ୍ସବରେ ପ୍ରଥମ ପ୍ରଦର୍ଶନ ହୋଇଥିଲା ଏବଂ ଶ୍ରେଷ୍ଠ ଏସିଆନ୍ ଚଳଚ୍ଚିତ୍ର ପାଇଁ NETPAC ପୁରସ୍କାର ଜିତିଥିଲା। ଏହି ଚଳଚ୍ଚିତ୍ରଟି ୨୪ରୁ ଅଧିକ ଆନ୍ତର୍ଜାତୀୟ ଉତ୍ସବରେ ପ୍ରଦର୍ଶିତ ହୋଇ ବହୁ ପୁରସ୍କାର ଓ ସମାଲୋଚକମାନଙ୍କର ପ୍ରଶଂସା ଲାଭ କରିଥିଲା।

ଟିସ୍କା ଦିଲ୍ଲୀ ବିଶ୍ୱବିଦ୍ୟାଳୟରୁ ଇଂରାଜୀ ସାହିତ୍ୟରେ ସ୍ନାତକ ଡିଗ୍ରୀ ଅର୍ଜନ କରିଥିଲେ ଏବଂ ନାଟକ ମଞ୍ଚରେ ବ୍ୟାପକ ଭାବେ କାମ କରିଥିଲେ। ସେ ପ୍ରସିଦ୍ଧ ଅଭିନେତା ନସୀରୁଦ୍ଦିନ ଶାହ ଓ ନାଟ୍ୟ ନିର୍ଦ୍ଦେଶକ ଫିରୋଜ ଖାନଙ୍କ ସହ କାମ କରି ତାଙ୍କ ଅଭିନୟକୁ ଅଧିକ ପ୍ରଶିକ୍ଷିତ କରିଥିଲେ। ପୁଲିଟଜର ପୁରସ୍କାର ଜିତିଥିବା ନାଟକ **“ଡିନର୍ ୱିଥ୍ ଫ୍ରେଣ୍ଡସ୍”**ରେ ତାଙ୍କ ଅଭିନୟ ଭାରତ, ଦକ୍ଷିଣ–ପୂର୍ବ ଏସିଆ ଓ ମଧ୍ୟ ପ୍ରାଚ୍ୟରେ ବହୁତ ସଫଳ ହୋଇଥିଲା ଏବଂ ସମାଲୋଚକ ଓ ଦର୍ଶକ ଉଭୟଙ୍କର ପ୍ରଶଂସା ପାଇଥିଲା। ସେ ସ୍ୟାମ ପିତ୍ରୋଡାଙ୍କ ସହ ନ୍ୟାସନାଲ୍ ନଲେଜ୍ କମିଶନ୍ରେ କାମ କରି ଭାରତର ଶିକ୍ଷା ପ୍ରଣାଳୀକୁ ଆଧୁନିକ କରିବା ପାଇଁ ମଧ୍ୟ ସହଯୋଗ କରିଥିଲେ।

ତାଙ୍କ ଲେଖା ପୁସ୍ତକ “ଆକ୍ଟିଙ୍ଗ୍ ସ୍ମାର୍ଟ” (ହାର୍ପରକଲିନ୍ସ ପ୍ରକାଶନ)[3] ଏକ ବେଷ୍ଟସେଲର୍ ହୋଇଛି ଏବଂ ଏହାକୁ ହିନ୍ଦୀରେ ମଧ୍ୟ ଅନୁବାଦ କରାଯାଉଛି। ତାଙ୍କ ଦ୍ୱିତୀୟ ପୁସ୍ତକ “ୱାଟ୍ସ୍ ଅପ୍ ୱିଥ୍ ମି?” ମାର୍ଚ୍ଚ ୨୦୨୧ରେ ପ୍ରକାଶିତ ହୋଇଥିଲା। ଏହି ପୁସ୍ତକଟି କିଶୋରୀମାନଙ୍କ ପାଇଁ ମାସିକ ଧର୍ମ ଓ କିଶୋରାବସ୍ଥା ବିଷୟକୁ ସରଳ ଭାବରେ ବୁଝାଇବାକୁ ଉଦ୍ଦିଷ୍ଟ। “10ML ଲଭ୍” ଚଳଚ୍ଚିତ୍ରରେ ତାଙ୍କ ଅଭିନୟ ପାଇଁ ସେ ନ୍ୟୁୟର୍କ ଇଣ୍ଡିଆନ୍ ଫିଲ୍ମ ଫେଷ୍ଟିଭାଲ୍ରେ ଶ୍ରେଷ୍ଠ ଅଭିନେତ୍ରୀ ପୁରସ୍କାର ପାଇଁ ନାମାଙ୍କନ ପାଇଥିଲେ। ଏହି ଚଳଚ୍ଚିତ୍ରଟି ଉଇଲିୟମ୍ ଶେକ୍ସପିୟରଙ୍କ ନାଟକ “ଏ ମିଡସମର ନାଇଟ୍ସ ଡ୍ରିମ୍” ଉପରେ ଆଧାରିତ। ସେ ମାମି (ମୁମ୍ବାଇ ଏକାଡେମି ଅଫ ମୁଭିଙ୍ଗ ଇମେଜେସ୍) ଚଳଚ୍ଚିତ୍ର ମହୋତ୍ସବର ବିଚାରକ ମଣ୍ଡଳୀରେ ମଧ୍ୟ ଅଂଶଗ୍ରହଣ କରିଥିଲେ। ତାଙ୍କ ଲେଖା ଓ ନିର୍ମିତ ସ୍ୱଲ୍ପଦୈର୍ଘ୍ୟ ଚଳଚ୍ଚିତ୍ର “ଚଟଣି”, ତାଙ୍କ କମ୍ପାନୀ ଦ ଇଷ୍ଟର୍ନ ୱେ ଅଧୀନରେ ତିଆରି ହୋଇଥିଲା ଏବଂ ଏହା ଦୁଇଟି ଫିଲ୍ମଫେୟାର ପୁରସ୍କାର (ଶ୍ରେଷ୍ଠ ଅଭିନେତ୍ରୀ ଓ ଶ୍ରେଷ୍ଠ ସ୍ୱଲ୍ପଦୈର୍ଘ୍ୟ ଚଳଚ୍ଚିତ୍ର) ଜିତିଥିଲା। ବର୍ତ୍ତମାନ ସେ ଦୁଇଟି ନୂତନ ଫିଚର୍ ଚଳଚ୍ଚିତ୍ର ପାଇଁ ପାଟକଥା ତିଆରି କରୁଛନ୍ତି।

ତାଙ୍କ ଆଗାମୀ ପ୍ରକଳ୍ପଗୁଡ଼ିକ ମଧ୍ୟରେ “ବାୟୋସ୍କୋପୱାଲା”, “3Dev” ଓ “ଦ ହଙ୍ଗ୍ରି” (ଶେକ୍ସପିୟରଙ୍କ ନାଟକ “ଟାଇଟସ୍ ଏଣ୍ଡ୍ରୋନିକସ୍” ଉପରେ ଆଧାରିତ) ଅନ୍ତର୍ଭୁକ୍ତ। ତିସ୍କା ତନିଷ୍କ, ଟାଇଟାନ୍ ଆଇୱେୟାର୍, ଓଲେ, ହର୍ଲିକ୍ସ, ମାର୍କ୍ସ ଏଣ୍ଡ ସ୍ପେନ୍ସର୍, ଗୋଦ୍ରେଜ୍, ବଜାଜ୍ ମୋଟର୍ସ ଓ କେଲଗ୍ସ ପରି ବ୍ରାଣ୍ଡମାନଙ୍କୁ ମଧ୍ୟ ସମର୍ଥନ କରିଛନ୍ତି।

## ପ୍ରାରମ୍ଭିକ ଜୀବନ ଓ ଶିକ୍ଷା 
ଟିସ୍କା ଚୋପ୍ରା ୧ ନଭେମ୍ବର ୧୯୭୩ ମସିହାରେ ହିମାଚଳ ପ୍ରଦେଶର କସୌଲୀରେ ଜଣେ ଶିକ୍ଷକ ପରିବାରରେ ଜନ୍ମଗ୍ରହଣ କରିଥିଲେ। ତାଙ୍କ ପିତା ଇଣ୍ଡିଆ ଇଣ୍ଟରନ୍ୟାସନାଲ୍ ସ୍କୁଲ୍ର ପ୍ରଧାନଶିକ୍ଷକ ଥିବାରୁ ସେ ଶୈଶବକାଳର କିଛି ସମୟ କାବୁଲ୍, ଆଫଗାନିସ୍ତାନରେ କାଟିଥିଲେ, ପରେ ପରିବାର ସହିତ ପୁଣି ଦିଲ୍ଲୀକୁ ଫେରିଥିଲେ।

ସେ ନୋଏଡାର ଏପିଜେ ସ୍କୁଲ୍ରୁ ପାଠଶାଳା ଶିକ୍ଷା ସମାପ୍ତ କରିଥିଲେ, ଯେଉଁଠାରେ ତାଙ୍କ ପିତା ପ୍ରଧାନଶିକ୍ଷକ ଥିଲେ। ପରେ ସେ ଦିଲ୍ଲୀ ବିଶ୍ୱବିଦ୍ୟାଳୟର ହିନ୍ଦୁ କଲେଜରେ ଇଂରାଜୀ ସାହିତ୍ୟ ଅଧ୍ୟୟନ କରିଥିଲେ। ଏହି ସମୟରେ ସେ ଶୌଖିନ ନାଟକ ଦଳ ସହ କାମ କରିବା ଆରମ୍ଭ କରିଥିଲେ ଏବଂ ବିଭିନ୍ନ ପ୍ରକାଶନ ପାଇଁ ଲେଖା ଲେଖିବା ସହିତ କଲେଜ ଉତ୍ସବ ଓ ନାଟକରେ ଅଭିନୟ କରୁଥିଲେ । ଶିକ୍ଷା ସମାପ୍ତ କରିବା ପରେ ସେ ମୁମ୍ବାଇକୁ ଯାଇ ପ୍ରସିଦ୍ଧ ନାଟ୍ୟ ନିର୍ଦ୍ଦେଶକ ଫିରୋଜ ଅବ୍ବାସ ଖାନ ଓ ଅଭିନେତା ନସୀରୁଦ୍ଦିନ ଶାହଙ୍କ ପାଖରେ ଅଭିନୟ ପ୍ରଶିକ୍ଷଣ ନେଇଥିଲେ। ସେ ପ୍ରସିଦ୍ଧ ଭାରତୀୟ ଲେଖକ ଖୁଶବନ୍ତ ସିଂହଙ୍କ ପ୍ରପୌତ୍ରୀ ମଧ୍ୟ ଅଟନ୍ତି।

## ବ୍ୟକ୍ତିଗତ ଜୀବନ 
ଟିସ୍କା ଚୋପ୍ରା କ୍ୟାପ୍ଟେନ୍ ସଞ୍ଜୟ ଚୋପ୍ରାଙ୍କ ସହ ବିବାହିତ, ଯିଏ ଏୟାର୍ ଇଣ୍ଡିଆରେ ପାଇଲଟ୍ ଭାବେ କାମ କରୁଛନ୍ତି। ସେ ତାଙ୍କ ସ୍ୱାମୀ ଓ ଝିଅ ତାରାଙ୍କ ସହିତ ମୁମ୍ବାଇରେ ବସୋବାସ କରୁଛନ୍ତି। ସେ ଶିକ୍ଷା ଓ ମହିଳାଙ୍କ ଅଧିକାରକୁ ସମର୍ଥନ କରୁଥିବା ଅନେକ ଏନ୍‌ଜିଓ (ସେବାମୂଳକ ସଂଗଠନ) ସହ କାମ କରୁଛନ୍ତି।

## ଆଧାର 
ଶ୍ରେଣୀ:୧୯୭୩ ଜନ୍ମ